For første gang i historien får den lille nordjyske kommune en spidskandidat fra Liberal Alliance til et kommunalvalg.

51-årige Ole Nørmark Lind fra Liberal Alliance bliver den første nogensinde fra partiet, der skal være spidskandidat på Læsø til et kommunalvalg. Det skriver Liberal Alliance i en pressemeddelse efter onsdagens opstillingsmøde, hvor partiet skulle sætte holdet på Læsø og i Frederikshavn frem mod kommunalvalget 2017. - Ole er et kendt ansigt på Læsø og driver Strandgården Badehotel. Det er ingen hemmelighed, at vi i Liberal Alliance er meget stolte af at have så stærkt et lokalt kort på hånden, skriver partiet i pressemeddelsen. - Vi forventer, at Ole bliver valgt ind i det kommende byråd. I Frederikshavn Kommune faldt partiets valg på 44-årige Klaus Hjulmand, der for første gang stiller op til kommunalvalg - men som dog har erfaring med folketingsvalg. Udover Klaus Hjulmand stiller Liberal Alliance også op med Rasmus Bang Pedersen fra Sæby, Dennis Langthjem fra Frederikshavn, Kasper Hugger fra Frederikshavn og Allan Salih fra Sæby. Partiet skriver desuden, at der er yderligere kandidater på vej. På mandagens opstillingsmøde deltog også partiets nordjyske folketingsmedlem, Christina Egelund.